6.9.2022
EL
Επίσημη Εφημερίδα της Ευρωπαϊκής Ένωσης
C 342/107 Τετάρτη 16 Φεβρουαρίου 2022
Νομική πράξη και μελλοντική πορεία
29. καλεί την Επιτροπή, δεδομένου ότι η ΟΑΠ λειτουργεί εκ των πραγμάτων ως κανονισμός, να εξετάσει κατά πόσον η αναθεώρησή της θα μπορούσε να αποτελέσει ευκαιρία για τη μετατροπή της σε κανονισμό, προκειμένου να ενισχυθεί η αποτελεσματικότητα και η αποδοτικότητά της και να αποφευχθούν οι ασυνέπειες στην εφαρμογή μεταξύ των κρατών μελών και ο κατακερματισμός της αγοράς·
30. καλεί την Επιτροπή να αξιολογήσει την ανάγκη για ευρύτερο πεδίο εφαρμογής τροποποιήσεων στη μελλοντική αναθεώρηση, με την υποστήριξη εμπεριστατωμένης εκτίμησης επιπτώσεων για την ανάλυση του κατά πόσον και του τρόπου με τον οποίο οι μηχανικές και φυσικές απαιτήσεις, οι ουσίες ΚΜΤ, οι οριακές τιμές για τις νιτροζαμίνες και τις νιτροζώσιμες ουσίες, καθώς και οι διατάξεις επισήμανσης για τις αλλεργιογόνες αρωματικές ουσίες και τις επικίνδυνες χημικές ουσίες, θα μπορούσαν να εισαχθούν στη μελλοντική αναθεώρηση της ΟΑΠ, προκειμένου να καταστούν δυνατές εύκολες και ευέλικτες τροποποιήσεις·
31.
εκφράζει ανησυχία για το γεγονός ότι ορισμένοι παραγωγοί αποφεύγουν τη συμμόρφωση με την ΟΑΠ ισχυριζόμενοι ότι τα προϊόντα τους δεν είναι παιχνίδια, μολονότι χρησιμοποιούνται σαφώς ως τέτοια· επισημαίνει ότι τα έγγραφα καθοδήγησης της Επιτροπής βοηθούν να διευκρινιστεί αν το προϊόν είναι παιχνίδι ή όχι και να διασφαλιστεί η εναρμονισμένη εφαρμογή της ΟΑΠ προς όφελος τόσο των αρχών εποπτείας της αγοράς όσο και των οικονομικών φορέων· τονίζει, ωστόσο, ότι υφίστανται ακόμη προϊόντα «γκρίζας ζώνης» και επομένως καλεί την Επιτροπή να επιλύσει αυτό το ζήτημα στο πλαίσιο του ορισμού των παιχνιδιών κατά τη μελλοντική αναθεώρηση της ΟΑΠ· τονίζει την ανάγκη για ανοικτό και εποικοδομητικό διάλογο με τους σχετικούς ενδιαφερόμενους φορείς για τον σκοπό αυτόν·
32.
υπογραμμίζει τον σημαντικό ρόλο των παιχνιδιών στην ανάπτυξη και τη διαμόρφωση δεξιοτήτων των παιδιών, καθώς και την παιδαγωγική υποστήριξη που παρέχουν για την εκτέλεση νέων εργασιών και τη βελτίωση και εκμάθηση δεξιοτήτων από πολύ νεαρή ηλικία· καλεί την Επιτροπή να αναθεωρήσει την οδηγία για τα παιχνίδια με σκοπό τη βελτίωση της ασφάλειας των παιχνιδιών με παράλληλη μείωση του φόρτου και των διοικητικών και νομικών εξόδων των κατασκευαστών με στόχο τη διασφάλιση μιας σαφούς πορείας προς ασφαλή και προσιτά παιχνίδια για όλα τα παιδιά στην Ευρωπαϊκή Επιτροπή·
33.
θεωρεί ότι οι καταναλωτές και οι παράγοντες των αλυσίδων αξίας χρειάζονται πληροφορίες για να προωθήσουν μια πιο βιώσιμη συμπεριφορά· καλεί, ως εκ τούτου, την Επιτροπή να αναλύσει στην εκτίμηση επιπτώσεων κατά πόσον η ανθεκτικότητα και η δυνατότητα επισκευής των παιχνιδιών μπορούν να επηρεάσουν την ασφάλειά τους και, εάν αποδειχθεί τέτοια επίδραση, να αναλύσει στη συνέχεια κατά πόσον θα μπορούσαν να προστεθούν καλύτερες πληροφορίες σχετικά με την ανθεκτικότητα και τη δυνατότητα επισκευής των παιχνιδιών στις διατάξεις επισήμανσης με αναλογικό και μη περιοριστικό τρόπο· πιστεύει, στο πλαίσιο αυτό, ότι θα μπορούσαν να χρησιμοποιηθούν καινοτόμες και ψηφιακές λύσεις για να καταστούν οι πληροφορίες αυτές διαθέσιμες στους καταναλωτές, ώστε να διασφαλιστεί ότι οι πληροφορίες σχετικά με την ασφάλεια είναι σαφώς αναγνωρίσιμες, να αποφευχθεί παράλληλα ο υπερβολικός φόρτος για τις εταιρείες και να ελαχιστοποιηθούν τα υλικά συσκευασίας·
34.
θεωρεί ότι οι προειδοποιήσεις και οι πληροφορίες σχετικά με την ασφάλεια είναι σημαντικές για τους καταναλωτές· σημειώνει ότι οι επιπρόσθετες απαιτήσεις επισήμανσης θα πρέπει να είναι όσο το δυνατόν λιγότερες προκειμένου να μην αποσπάται η προσοχή των καταναλωτών· καλεί την Επιτροπή να αξιολογήσει το ενδεχόμενο της ηλεκτρονικής παρουσίασης των πληροφοριών συμμόρφωσης που δεν προορίζονται για τον τελικό καταναλωτή·
Δεδομένα
35. τονίζει ότι η έλλειψη συνεκτικών στατιστικών σε επίπεδο ΕΕ για τα ατυχήματα που προκαλούνται από παιχνίδια καθιστά δύσκολη την ποσοτική αξιολόγηση του επιπέδου προστασίας που παρέχεται από την ΟΑΠ και την επικαιροποίηση των εργασιών τυποποίησης για τα παιχνίδια· πιστεύει ότι η ανεπάρκεια του συντονισμού και της χρηματοδότησης σε επίπεδο ΕΕ αποτελεί βασική αιτία της έλλειψης συνεκτικών δεδομένων και καλεί την Επιτροπή να αντιμετωπίσει το ζήτημα αυτό σε μελλοντική αναθεώρηση της οδηγίας· καλεί την Επιτροπή να αξιολογήσει τη δυνατότητα δημιουργίας μιας πανευρωπαϊκής βάσης δεδομένων για τα ατυχήματα και τους τραυματισμούς με ειδική ενότητα για τα παιχνίδια, η οποία θα είναι δημόσια, φιλική προς τον χρήστη και προσβάσιμη από τις δημόσιες αρχές, τους καταναλωτές και τους κατασκευαστές ώστε να μπορούν να τη συμβουλευτούν, και η οποία θα επιτρέπει την εισαγωγή και τη συλλογή πληροφοριών σχετικά με ατυχήματα και τραυματισμούς που συμβαίνουν λόγω επικίνδυνων παιχνιδιών, συμπεριλαμβανομένων εκείνων που πωλούνται διαδικτυακά· θεωρεί, επιπλέον, ότι μια πρόσθετη επιλογή θα ήταν η χρήση δεικτών και δεδομένων όπως αυτών που συλλέγονται από το σύστημα πληροφοριών και επικοινωνίας για την εποπτεία της αγοράς, το Safety Gate και κοινές δράσεις για την αξιολόγηση της αποτελεσματικότητας της ΟΑΠ, και καλεί την Επιτροπή να αξιολογήσει τη δυνατότητα θέσπισης ψηφιακών λύσεων που θα μπορούσαν να βελτιώσουν την ιχνηλασιμότητα κατά μήκος της αλυσίδας εφοδιασμού και να συμβάλουν σε υψηλότερο επίπεδο ασφάλειας για τα παιχνίδια·